รัฐบาลไทย-ข่าวทำเนียบรัฐบาล-นายกรัฐมนตรีมีกำหนดการตรวจราชการจังหวัดสุราษฎร์ธานี และจังหวัดกระบี่
วันพุธที่ 20 กุมภาพันธ์ 2562
นายกรัฐมนตรีมีกําหนดการตรวจราชการจังหวัดสุราษฎร์ธานี และจังหวัดกระบี่
นายกรัฐมนตรี มีกําหนดตรวจราชการ จ.สุราษฎร์ธานี และ จ.กระบี่  เพื่อติดตามการพัฒนาโครงสร้างพื้นฐานด้านระบบประปาบนเกาะสมุย และเป็นประธานในพิธีมอบธงสัญลักษณ์ในการจัดงานการแสดงศิลปกรรมร่วมสมัยนานาชาติ Thailand Biennale, 2020 ให้กับ จ.นครราชสีมา
พลเอก ประยุทธ์ จันทร์โอชา นายกรัฐมนตรี มีกําหนดตรวจราชการจังหวัดสุราษฎร์ธานี และจังหวัดกระบี่ เพื่อติดตามการพัฒนาโครงสร้างพื้นฐานด้านระบบประปาบนเกาะสมุย และเป็นประธานในพิธีมอบธงสัญลักษณ์ในการจัดงานการแสดงศิลปกรรมร่วมสมัยนานาชาติ Thailand Biennale, 2020 ให้กับจังหวัดนครราชสีมา โดยมีกําหนดสําคัญ ดังนี้
วันพฤหัสบดีที่ 21 กุมภาพันธ์ 2562 ช่วงเช้า นายกรัฐมนตรีและคณะเดินทางจากท่าอากาศยานทหาร 2 กองบิน 6 ดอนเมือง กรุงเทพฯ ไปยังท่าอากาศยานนานาชาติสมุย อําเภอเกาะสมุย จังหวัดสุราษฎร์ธานี และเดินทางต่อไปยังท่าเทียบเรือเกาะสมุย เวลา 09.30 น. นายกรัฐมนตรี จะเป็นประธานในพิธีส่งน้ําประปาผ่านท่อลอดใต้ทะเลสู่เกาะสมุย พร้อมเป็นสักขีพยานในโอกาส รัฐมนตรีว่าการกระทรวงทรัพยากรธรรมชาติและสิ่งแวดล้อม มอบหนังสือโครงการป่าชุมชน บ้านธารน้ําร้อน แก่ผู้แทนจํานวน 1 ราย และผู้ว่าราชการจังหวัด สุราษฎร์ธานี มอบหนังสืออนุญาตให้เข้าทําประโยชน์ภายในเขตปฏิรูปที่ดิน (ส.ป.ก. 4-01) ให้ผู้ตัวแทนเกษตรกร จํานวน 10 ราย โอกาสนี้ นายกรัฐมนตรีจะได้กล่าวมอบนโยบายแก่หน่วยงานและประชาชนในท้องถิ่น ต่อจากนั้น นายกรัฐมนตรีจะเดินทางไปเยี่ยมชมสวนลางสาดของนายประวิทย์ พรหมรักษ์ โดยมีกิจกรรมตัดช่อลางสาด ซึ่งเป็นผลไม้ประจําถิ่นสายพันธุ์ และเป็นผลไม้ที่มีความสัมพันธ์กับวัฒนธรรมของคนภาคใต้ และเดินต่อไปยัง ชุมชน OTOP นวัตวิถีบ้านหินลาด เพื่อรับฟังบรรยายสรุปเกี่ยวกับชุมชนบ้านหินลาด เยี่ยมชมสินค้าของชุมชนบ้านหินลาดและของดีเมืองสมุย ก่อนเดินทางต่อไปยังจังหวัดกระบี่
ช่วงบ่าย เวลา 13.30 น. นายกรัฐมนตรีและคณะเดินทางถึงท่าอากาศยานนานาชาติกระบี่ และเดินทางต่อไปยังศูนย์การเรียนรู้วัฒนธรรมอันดามัน เพื่อเป็นประธานในพิธีมอบธงสัญลักษณ์ในการจัดงานการแสดงศิลปกรรมร่วมสมัยนานาชาติ Thailand Biennale, 2020 ให้กับจังหวัดนครราชสีมา โดยจังหวัดกระบี่ ในฐานะเจ้าภาพ Biennale 2018 จัดการแสดงศิลปวัฒนธรรม “หนังตะลุงประยุกต์” และการแสดง “โคราชต้อนรับ” ของจังหวัดนครราชสีมา ในนามเจ้าภาพ Biennale 2018 โอกาสนี้ นายกรัฐมนตรี จะเป็นประธานสักขีพยานในพิธีสําคัญ ได้แก่ ผู้ช่วยรัฐมนตรีประจํากระทรวงวัฒนธรรม มอบโล่รางวัลให้แก่ผู้ชนะการประกวดเรื่องเล่า “เบียนนาเล่ของฉัน ณ กระบี่” จํานวน 14 ราย และมอบภาพให้แก่หน่วยงานที่ให้การสนับสนุนการจัดงาน จํานวน 2 ราย ต่อจากนั้น รัฐมนตรีว่าการกระทรวงทรัพยากรธรรมชาติและสิ่งแวดล้อม มอบหนังสืออนุญาตให้เข้า ทําประโยชน์หรืออยู่อาศัยภายในเขตป่าสงวนแห่งชาติ ให้แก่ผู้แทนราษฎร จํานวน1 ราย และมอบหนังสือโครงการป่าชุมชน บ้านคีรีวงศ์ ให้แก่ผู้แทนราษฎร จํานวน 1 ราย จากนั้นนายกรัฐมนตรี กล่าวมอบนโยบายแก่ข้าราชการและหน่วยงานในท้องถิ่น พร้อมเยี่ยมชมนิทรรศการภาพถ่าย Thailand Biennale, Krabi 2018 และพิพิธภัณฑ์ลูกปัดอันดามัน เวลา 16.50 น. นายกรัฐมนตรีเยี่ยมชมประติมากรรมปูดํา (ครอบครัวปูดํา 4 ตัว) ซึ่งเป็นตัวแทนสะท้อนถึงความอุดมสมบูรณ์ของระบบนิเวศป่าชายเลนหน้าเมืองกระบี่และความสัมพันธ์ของครอบครัวสอดคล้องกับคําขวัญของเมืองกระบี่ “กระบี่เมืองน่าอยู่ ผู้คนน่ารัก” และเดินต่อไปเพื่อเยี่ยมชมผลงาน ดร.กมล ทัศนาญชลี และผลงานศิลปินท้องถิ่นจากโครงการถนนประติมากรรม ซึ่งเป็นส่วนหนึ่งของการจัดงานการแสดงศิลปกรรมร่วมสมัยนานาชาติ
เมื่อเสร็จสิ้นภารกิจ นายกรัฐมนตรีจะเดินทางออกจากท่าอากาศยานนานาชาติกระบี่ โดยจะเดินทางถึง ท่าอากาศยานทหาร 2 กองบิน 6 ในเวลา 19.35 น. โดยประมาณ
การตรวจราชการของนายกรัฐมนตรีในพื้นที่จังหวัดสุราษฎร์ธานี ได้ให้ความสําคัญในการติดตามการพัฒนาโครงสร้างพื้นฐานด้านระบบประปาเพื่อรองรับความต้องการใช้น้ําในพื้นที่ เนื่องจากความต้องการใช้น้ําของประชาชนในพื้นที่ เพื่อการอุปโภคและบริโภคบนพื้นที่เกาะสมุย เติบโตตามจํานวนประชากรและการพัฒนาธุรกิจการท่องเที่ยว ในขณะที่สภาพภูมิประเทศทําให้มีแหล่งน้ําผิวดินจํากัด รัฐบาลโดยการประปาส่วนภูมิภาคจึงดําเนินโครงการก่อสร้างปรับปรุงขยายประปาส่วนภูมิภาค สาขาเกาะสมุยขึ้น ก่อสร้างสถานีผลิตน้ําประปา การวางท่อส่งน้ําระหว่างจังหวัดสุราษฎร์ธานีและเกาะสมุย โดยมีการตรวจติดตามผลกระทบสิ่งแวดล้อมของแนวท่อส่งน้ําประปา การฟื้นฟูแนวปะการังในพื้นที่เกาะสมุย และการรณรงค์การลดการใช้น้ํา การบําบัดน้ําเสีย และการนําน้ําเสียที่บําบัดแล้วกลับมาใช้ประโยชน์ รวมทั้งการส่งเสริมการท่องเที่ยวชุมชน สวนผลไม้ และผลิตสินค้า OTOP ต่าง ๆ
จังหวัดกระบี่เป็นเจ้าภาพจัดการแสดงศิลปกรรมร่วมสมัยนานาชาติ Thailand Biennale 2018 ระหว่างวันที่ 2 พฤศจิกายน 2561 – 28 กุมภาพันธ์ 2562 ณ ภายใต้แ​นวคิด “EDGE OF THE WONDERLAND (สุดขอบฟ้าแห่งดินแดนมหัศจรรย์) โดยมีความร่วมมือทั้งจากภาครัฐ เอกชนและองค์กรต่าง ๆ มากกว่า 50 องค์กร เป็นการยกระดับมาตรฐานในการจัดงานทางศิลปะของไทย ให้ทัดเทียมกับระดับนานาชาติ สร้างโอกาสให้ศิลปินไทยแสดงความสามารถบนเวทีในระดับโลก โดยมีผลงานกว่า 70 ชิ้น จากศิลปินชั้นนําทั่วโลก จัดแสดงในรูปแบบของศิลปะเฉพาะพื้นที่ (SITE-SPECIFIC INSTALLATION) ตามพื้นที่ธรรมชาติของจังหวัดกระบี่ อาทิ หมู่เกาะพีพี หาดนพรัตน์ธารา ท่าปอมคลองสองน้ํา บ้านเกาะกลางสวนสาธารณะธารา–ริมเขื่อนเจ้าฟ้า เน้นบริบททางศิลปวัฒนธรรมในพื้นที่ เพื่อสร้างสรรค์ผลงานเป็นสําคัญ
-------------------
กลุ่มประชาสัมพันธ์และเผยแพร่ สํานักโฆษก